text: 110 af 406 har fået job
  22 november 2012 kl. 15.45
  406 medarbejdere hos LM Glasfiber i Lunderskov og Hammerslev tog imod tilbuddet om uddannelse, da virksomheden i 2009-2010 fyrede knap 1.650 medarbejdere. Af dem havde 110 fået arbejde ved udgangen af første halvår i år.
  En del er formentlig stadig under uddannelse.
  29,4 millioner kroner fra EU's Globaliseringsfond er blevet brugt til at hjælpe de fyrede til job og uddannelse.
  16 uddannelses-institutioner har deltaget i arbejdet med at give de tidligere LM-medarbejdere bedre kvalifikationer til at klare sig på arbejdsmarkedet.
  De fleste af de afskedigede var ufaglærte med primær erfaring fra industrien.
  En del af de fyrede har fået en faglig uddannelse som elektriker, plastmager, vingemølleteknikere og lignende.
  Indsatsen for de ledige er nu slut.
  Ifølge en afsluttende rapport har indsatsen givet deltagerne mod på at søge nye karrieremuligheder.
  Globaliseringsfonden bevilgede oprindelig 45,7 millioner kroner, men der blev kun brug for 29,4 millioner, da ikke alle de fyrede ønskede at deltage i forløbet.
  